"นายกฯ #แพทองธาร" เตรียมคุย “#สีจิ้นผิง” 
ร่วมมือปราบแก๊งคอลเซ็นเตอร์-แก้ฝุ่นให้หมดในปีนี้ 
ยัน ดีอี มีทีมโซเชียลสกัดข่าวเท็จ

วันนี้(28 ม.ค.) นางสาวแพทองธาร ชินวัตร นายกรัฐมนตรี เปิดเผยว่า ในการเดินทางเยือนสาธารณรัฐประชาชนจีน ระหว่างวันที่ 5 - 8 กุมภาพันธ์ 2568 จะถือโอกาสพูดคุยกับนายสี จิ้นผิง ประธานาธิบดีสาธารณรัฐประชาชนจีน ถึงกรณีแก๊งคอลเซ็นเตอร์ รวมถึงฝุ่นควัน และเรื่องอื่นๆ ซึ่งคิดว่าทางจีนก็อยากได้ความร่วมมือจากไทย เพราะเรามีความสัมพันธ์ระดับพี่น้องกันมาอยู่แล้ว รวมถึงการพัฒนาความสัมพันธ์ต่อไป เพราะปีนี้เป็นปีที่ครบ 50 ปีไทย-จีน ถ้ามีโอกาสก็จะหารือการเปิดการค้าไทยกับจีน

สำหรับกรณีที่รัฐมนตรีความมั่นคงของจีนมาคุยกับไทย เรื่องแก๊งค์คอลเซ็นเตอร์ ประกอบกับนายทักษิณ ชินวัตร อดีตนายกรัฐมนตรี ประกาศบนเวทีหาเสียงนายก อบจ.ว่า ภายในปีนี้เรื่องแก๊งค์คอลเซ็นเตอร์จะหมดไป มีความเป็นไปได้หรือไม่ นายกรัฐมนตรี กล่าวว่า นายทักษิณกล่าวไปก็เป็นนโยบายของพรรคเพื่อไทยอยู่แล้ว ทั้ง การปราบยาเสพติด แก๊งคอลเซ็นเตอร์ ฝุ่นควัน ถือเป็นสิ่งที่ต้องทำให้สำเร็จ ซึ่งการได้รับความร่วมมือจากประเทศเพื่อนบ้านจะช่วยเร่งกระบวนการนี้ให้สำเร็จเร็วขึ้น อย่างเรื่องฝุ่นในประเทศไทย หากดูจากจุดความร้อนขึ้นอย่างเห็นได้ชัด แต่ยังต้องขอความร่วมมือกันต่อไป เพราะฝุ่นอยู่ในอากาศ ลมสามารถพัดจากเราไปหาเขา และจากเขามาหาเราได้ ซึ่งก็ทำให้ส่งผลกระทบทั้งหมด จึงต้องอาศัยความร่วมมือ และหากได้ความร่วมมือก็จะเกิดผลเร็วอย่างแน่นอน

#วันนี้เพื่อไทยทำอะไร